
CARACTERUL TEOCENTRIC 
AL CULTULUI DIVIN ORTODOX 


1. Trăsăturile generale ale cultului divin ortodox 


Este îndeobşte cunoscută şi foarte adesea apreciată, chiar de 
creştini aparţinând altor confesiuni, că nota dominantă şi caracteris- 
tică Ortodoxiei este cea rugătoare, concretizată în mulțimea rându- 
ielilor de slujbă, constituind toate la un loc cultul divin. El este 
compus din două grupe de servicii divine: o grupă de servicii 
oficiate în diferite ocazii pentru o singură persoană sau un grup de 
credincioşi (ne referim aici la sfintele taine şi la ierurgii) iar cea de-a 
doua constituie serviciu divin zilnic al Bisericii Ortodoxe din care 
fac parte cele şapte Laude bisericeşti, încununate de Sfânta 
Liturghie. Aceasta din urmă este centrul tuturor manifestărilor 
liturgice ortodoxe. Nimic nu se suprapune Sfintei Liturghii şi nimic 
nu se substituie ei. Ea se plasează şi în centrul vieții duhovniceşti a 
credincioşilor. Fiecare credincios trăieşte şi se manifestă între o 
liturghie şi cealaltă. Din momentul în care el a ieşit de la o 
Liturghie începe deja să se apropie de următoarea Liturghie, aşa 
încât viaţa lui este o permenentă rostogolire de la o Liturghie care 
tocmai a trecut la o Liturghie care se apropie, dar totodată şi o 
rostogolire permanentă de la ospăţul liturgic la care suntem chemaţi 
să participăm pe pământ, către ospățul la masa Stăpânului în 
împărăţia lui Dumnezeu. Și a zis către ei: Mult am dorit să mănânc 
cu voi acest Paşti, înainte de patima Mea. Căci zic vouă că de 
acum nu voi mai mânca din acestea, până când se vor împlini în 
împărăţia lui Dumnezeu, spune Mântuitorul (Lc 22,15-16), iar mai 
departe adaugă: Și eu vă rânduiesc vouă împărăție, precum mi-a 


! Cele şapte slujbe divine, care alcătuiesc serviciul liturgic zilnic al Bisericii 
Ortodoxe, denumite la un loc: Cele şapte laude bisericeşti, în ordinea în care se succed 
ele in cadrul unei zile liturgice, sunt: Vecernia, Pavecernița (Dupăcinarea), 
Miezonoptica, Utrenia şi Ceasul |, Ceasul III, Ceasul VI, Ceasul IX. 

rânduit Mie Tatăl Meu, ca să mâncaţi şi să beți la masa Mea, în 
împărăția Mea... (Lc 22,30). 


Acest loc şi statut aparte al Sfintei Liturghii, în cadrul 
cultului divin, este scos în evidenţă şi de numirile ce i-au fost date. 
Ea este cerul pe pământ, taina împărăției”, sau Taina iubirii, 
culmea şi izvorul întregii vieți creştine”. Cultul divin, în general, şi 
Sfânta Liturghie, în special, reprezintă spaţiul în care prezentul 
întâlneşte veşnicia, hotarul unde temporalul atinge eternitatea. Aici 
suntem răpiți şi înălțați într-un punct în care veşnicia se 
încrucişeză cu timpul, iar în acest punct noi devenim contemporani 
reali ai evenimentelor biblice de la Geneză până la Parusie”. 


Cultul divin ortodox are câteva trăsături care-l indivi- 
dualizează în cadrul vieţii liturgice al celorlate confesiuni creştine. 
Intre acestea menţionăm: 


- vechimea formelor şi a rânduielilor de cult, prin care 
înțelegem că formele de cult actuale păstrează legătura strânsă şi 
neântreruptă cu trecutul. Răsăritul creştin nu a inovat şi şi nu a 
modificat nimic, ci a dezvoltat ceea ce s-a dezvoltat în veacul 
apostolic şi în cele imediat următoare. Un exemplu adânc grăitor în 
acest sens îl constituie partea principală a Sfintei Liturghii în care 
darurile de pâine şi vin sunt aduse pe Sfântul Altar pentru a fi 
sfinţite. Aceleaşi elemente şi acte săvârşite la Cina cea de Taină se 
întâlnesc deopotrivă în veacurile III-IV şi în rânduiala Sfintei 
Liturghii săvârşită şi în prezent’. 


? Sfântul Ioan din Kronstadt, Liturghia: cerul pe pământ, cugetări mistice despre 
Biserică şi cultul divin ortodox, trad. de Boris Buzilă, Editura Deisis, Sibiu, 1996. 

3 Alexandre Schememann, Euharistia, Taina împărăției, trad. de Pr. Boris 
Răduleanu, Editura Anastasia, Bucureşti. 

î Pr, Claudiu Dumea, Taina iubirii. Sfânta Liturghie comentată şi meditată, Editura 
Arhiepiscopiei Romano-Catolice, București, 1996. 

5 Paul Evdokimov, Ortodoxia, trad. de Arhiereu vicar Dr. Irineu Ioan Popa, Editura 
Institutului Biblic şi de Misiune al Bisericii Ortodoxe Române, Bucureşti, 1996, p. 262. 

é pr. Prof. Dr. Ene Branişte, Liturgica generală, ediţia a II-a, Bucureşti, 1996, p. 77. 

7 La Cina cea de Taină Hristos a luat pâinea, a binecuvântat-o, a frânt-o şi a dat-o 
ucenicilor săi, iar când le-a oferit paharul a mulțumit Tatălui (Mt 26, 26-27). Existența 
acestor elemente în structura Liturghiei primare este confirmată de cele mai vechi 

- caracterul sacrificial şi ierarhic, prin care se afirmă relitatea 
că în centrul întregului cult divin ortodox se află Sfânta Liturghie în 
cadrul căreia se reaminteşte şi se reactulizeză, perpetuându-se în 
timp, până la sfârşitul veacurilor, Jertfa Mântuitorului Hristos şi că 
aceasta se aduce prin mijlocirea ierarhiei sacramentale. Ierarhia 
bisericească nu se suprapune Bisericii şi nu se substituie lui Hristos, 
ci rămâne în Biserică şi lucrează cu puterea lui Hristos. Această 
poziție a ierarhiei bisericeşti în Biserică şi în cadrul cultului divin 
este exprimată clar prin denumirea de slujitori dată tuturor 
deţinătorilor treptelor ierarhice. 


- uniformitatea şi stabilitatea este o altă trăsătură definitorie 
a cultului divin ortodox. Când ne referim la uniformitate nu 
înțelegem o uniformitate rigidă şi absolută, ci una care permite mici 
variațiuni de formă specifice diferitelor tradiţii locale. Insă în ceea 
ce priveşte fondul rânduielilor de cult el este identic în toată lumea 
-9 A : . $ e A z 
ortodoxă . Această uniformitate este susținută de norme precise şi 
fixe, unanim admise şi aplicate. Stabilirea cultului este rezultatul 
respectării şi păstrării rânduielilor liturgice în forma în care ele au 
documente. - Pe larg despre aceasta la Preot Prof. Dr. Petre Vintilescu, Liturghierul 
explicat, Editura Institutului Biblic şi de Misiune al Bisericii Ortodoxe Române, ediția a 
II-a, Bucureşti, 1998, pp. 239-279. Rânduiala statornicită de Mântuitorul Hristos, la 
Cina cea de Taină, şi experimentată de Biserică de-a lungul timpului a fost păstrată până 
astăzi în structura Sfintei Liturghii în toate bisericile Ortodoxe. In Liturghia Sfântului 
loan Gură de Aur citim: şi acesta (Hristos) venind şi toată rânduiala cea pentru noi 
plinind, în noaptea întru care a fost vândut şi mai vârtos Însuşi pe Sine s-a dat pentru 
viața lumii, luând pâinea cu sfintele şi preacuratele şi fără de prihană mâinile Sale, 
mulțumind şi binecuvântând, sfințind şi frângând, a dat Sfinţilor Săi Ucenici şi Apostoli, 
zicând... - Vezi Liturghier, Bucureşti, 1980, p. 137. 

* Poziţia slujitorului sfinţit în cadrul cultului divin este subliniată şi de unele texte 
liturgice. Spre exemplu în rugăciune de dezlegare (absolvire) pe care preotul sau 
episcopul o rosteşte în partea finală a Tainei Mărturisirii, după ce credinciosul şi-a 
mărturisit păcatele, se spune: Domnul şi Dumnezeul nostru lisus Hristos, cu harul şi cu 
îndurările iubirii sale de oameni, să te ierte pe tine fiule (N), şi să-ți lase toate păcatele. 


„Și eu nevredhnicul preot şi duhovnic, cu putere ce-mi este dată... - Vezi Molitfelnic, 
Bucureşti, 1998, p. 60. 

? În statutul de organizare al fiecărei Biserici Ortodoxe locale este stipulat faptul că 
Biserica respectivă păstreză unitatea dogmatică, liturgică şi canonică cu întreaga 
Biserică Ortodoxă - Vezi Art. 2 din Statutul pentru organizarea şi funcţionarea Bisericii 
Ortodoxe Române, în Legiuirile Bisericii Ortodoxe Române, Bucureşti 1953, p. 5. 

avut-o în primele secole creştine. Aceasta nu înseamnă că 
Ortodoxia nu este preocupată de problema adaptării cultului 
cerințelor impuse de contextul, de fiecare dată nou, în care ea face 
cunoscut lumii mesajul Sfintei Evanghelii. Această adaptare, însă, 
este realizată nu prin trunchiere sau comprimare, modalitate 
datorită căreia învăţătura de credință exprimată prin intermediul 
formelor de cult nu mai este suficient de transparentă, ci printr-o 
încercare permanentă de a face accesibil tuturor generaţiilor 
aceleași adevăruri de credinţă cu ajutorul aceloraşi rânduiel de cult. 
Astfel, adaptarea este o lucrare intensivă şi nu extensivă sau prin 
reducere. Motivul, frecvent invocat, că lumea nu mai are timp ne 
descoperă o altă realitate, anume că răbdarea trebuie restaurată şi 
adaptată. Este greu să credem că cine nu poate suporta un serviciu 
divin duminical de trei ore va putea suporta veşnicia. În plus, consi- 
derăm că într-o lume dominată de instabilitate, în care instabilitatea 
ne apare ca o stare de normalitate, sau altfel spus, instabilitatea este 
un alt mod de a spune binelui rău şi răului bine, uniformitatea şi 
stabilitatea liturgică sunt vocaţii ale Bisericii şi şanse pentru 
credincioşii ei. 

- bogăţia, varietatea şi frumusețea formelor externe este o 
altă notă specifică vieţii liturgice ortodoxe. Prin ea adevărurile 
mântuitoare sunt propăvăduite şi explicate celor ce intră în spațiul 
liturgic. Actele simbolice, mişcările şi gesturile liturgice relevează 
ceea ce este tainic, ascuns. 


- caracterul comunitar sau eclesiologic, trăsătură potrivit 
căreia persoana umană este privită permanent ca parte a comunității 
rugătoare. Modul în care sunt alcătuite rânduielile de cult şi formele 
liturgice face să fie evitate izolarea şi singularizarea persoanei 
umane în relația cu Dumnezeu, extremă ce caracterizează 
protestantismul, sau pierderea identității persoanei prin includerea 
ei într-o masă de oameni impersonală şi responsabilă, extremă 
tipică ideologiilor comuniste. În biserică ne rugăm toţi pentru 
trebuinţele tuturor”. Această relitate este exprimată foarte clar în 


1 Pr. Prof. Dr. Ene Branişte, op. cit., p. 79. 

modul de administrare al Sfintelor Taine. După rânduiala 
tradițională, comună Ortodoxiei şi Romano-Catolicismului, Sfintele 
Taine sunt administrate în relație directă cu Sfânta Liturghie!" 
serviciul divin la care participă întreaga comunitate. Cu toate 
acestea, deşi participă întreaga comunitate, toate Tainele se 
administrează personal şi individual. 


- pancosmismul sau universalismul cultului divin ortodox, 
care în esenţă se referă la lucrarea sfințitoare a Bisericii îndreptată 
nu numai spre persoana umană, ci Şi spre întreaga făptură care 
suspină şi are dureri până acum (Romani 8,22). Potrivit psalmistului 
făptura toată este întoarsă spra Dumnezeu slăvindu-L (Ps 18,1) şi 
drept urmare primeşte binecuvâtarea şi darurile lui Dumnezeu. În 
finalul Sfintei Liturghii, în rugăciunea de concediere a credincio- 
şilor (numită rugăciunea amvonului), Dumnezeu este invocat ca Cel 
de la care vine toată darea cea bună şi tot darul desăvârşit!? 


- caracterul epifanic şi eshjatologic al cultului. Pe de o parte, 
cultul divin descoperă pe Dumnezeu şi Dumnezeu însuşi continuă 
să ni se descopere în spațiul liturgic. Cuvântul divin ni se constituie 
într-un alt mod în care Dumnezeu vorbeşte lumii”. Pe de altă parte, 
cultul divin ne orientează spre veşnicie şi ne descoperă ceea ce ea 
este 


l Pr. Lector Viorel Sava, Popas în spațiul liturgic, în Candela Moldovei, nr. 8-10, 
1995. 


2 Liturghier, p. 158. 


Y Despre aceasta în articolul nostru intitulat: Limbajul liturgic al lui Dumnezeu, în 
Candela Moldovei, nr. 1, 1999. 


' Miezonoptica, sau slujba de la miezul nopții, este una dintre Laudele bisericeşti 
cu un pronunțat caracter eshatologic, accentuat şi de lecturile şi imnurile ce o compun. 
Unul dintre aceste imne are acest conţinut: Jată Mirele vine în miezul nopții şi fericită 
este sluga pe care o va afla priveghind; dar nevredhică este cea pe care o va afla 
lenevindu-se. Vezi, suflete al meu, cu somnul să nu te îngreunezi, ca să nu te dai morţii, 
şi afară de împărăție să te încui... - Vezi Ceaslov, Bucureşti, p. 25. Penultima duminică 
înainte de începerea Postului Sfintelor Paşti are de asemeni, conținut eshatologic, ea 
anticipând judecata din urmă. Din acest motiv ea este numită Duminica înfricoşatei 
judecăţi. Vezi şi Sfântul loan din Kronştadt, o.c., p. 182. 

2. Teocentrismul cultului divin ortodox. 


Prezenţa lui Dumnezeu printre noi este o prezenţă reală şi 
continuă. Această prezență îmbracă forme variate. Între acestea 
notăm: cuvântul Sfintei Scripturi, sintetizat în Sfânta Evanghelie, 
cartea de cult care se păstrează pe Sfânta Masă de pe Altarele 
bisericilor ortodoxe. Ea este indispensabilă săvârşirii Sfintelor 
Taine. Prezenţa ei este înfăţişarea simbolică a prezenței reale a lui 
Hristos, Cuvântul Însuşi. “Sfânta Evanghelie Întruchipează pe 
Hristos”, spune Nicolae Cabasila, unul dintre cei mai valoroşi 
tâlcuitori liturigici ai Răsăritului creştin din perioada post - 
patristică; un alt mod al prezenţei reale a lui Dumnezeu în Biserică 
este icoana. Între icoană şi Liturghie, în special, ca şi între arta şi 
arhitectura bisericească, pe de o parte, şi cultul divin, pe de altă 
parte există o relaţie foarte strânsă. În toate bisericile ortodoxe, 
inclusiv în cele modest împodobite este obligatorie prezenţa celor 
două icoane numite împărăteşti, a Mântuitorului şi a Maicii 
Domnului de o parte şi de alta Uşilor Împărăteşti. lar atunci când 
Sfânta Liturghie se săvârşeşte în afara bisericii disciplina canonică 
impune ca obligatorie prezența aceloraşi icoane. Icoana 
Mântuitorului Hristos este chipul prezenţei reale a lui Dumnezeu, 
iar icoanaMaicii Domnului, cea dintâi dintre sfinţi, este semnul 
simbolic al prezenţei reale a sfinților. Din acest motiv ele pot fi 
considerate şi o sinteză a întregului locaş de cult aşa încât chiar şi 
atunci când săvârşim Sfânta Liturghie în alt loc decât în biserică, 
datorită celor două icoane, noi săvârşim Sfânta Liturghie tot în 
biserică; în cele din urmă, prezenţa reală şi plenară a lui Dumnezeu 
în mijlocul nostru se continuă până la sfârşitul veacurilor prin 
Sfânta Împărtăşanie. 

Începuturile cultului creştin constituie şi începutul unei noi 
etape pentru relația omului cu Dumnezeu. Stăpânul care inspiră 
frică în Vechiul Testament devine Părintele iubitor prin întruparea 


15 Nicolae Cabasila, Tâlcuirea Dmnezeieştii Liturghii şi Despre viața lui Hristos, 
trad. de Pr.Prof. Dr. Ene Vranişte şi Pr. Prof. Dr. Teodor Bodogae, ediţia a II-a, 
Bucureşti, 1989, p. 58. 

Fiului Său. Deşi continuăm să-l numim pe Dumnezeu, în imne şi 
rugăciuni, Stăpânul nostru, iar pe noi robii Săi, acesti termeni nu 
mai reflectă relaţia specifică Legii Vechi. Sensurile lor au fost 
înnoite fundamental de vreme ce Stăpânul însuşi a făcut experienţa 
robului, luând chip de rob (Filipeni 2, 7). 


Dumnezeu, cel în Treime slăvit este obiectul tuturor actelor 
noastre de cult. În slujbele religioase uneori preamărim pe toate 
persoanele Sfintei Treimi, alteori pe fiecare Persoană în parte fără 
excluderea celorlalte. 


Unele dintre rugăciunile care alcătuiesc rânduiala zilnică de 
slujbă a Bisericii sunt adresate Sfintei Treimi. Parte din ele au 
apărut în perioada ereziilor antitrinitare şi au fost folosite de 
Biserică drept mijloace de propovăduire şi de apărare a credinţei în 
Sfânta Treime. Rugăciunea: Nădejdea mea este Tatăl, scăparea 
mea este Fiul, acoperământul meu este Duhul Sfânt, Treime Sfântă 
slavă ţie”, remarcabilă prin concizia şi claritatea ei, pusă în mod 
eronat pe seama Sfântului Ioanichie cel Mare (sec. IX), poate ui 
urmărită în documente până în prima jumătate a secolului V , 
apărând menţionată împreună cu alte texte asemănătoare în 
conţinutul lor, în Viaţa Sfântului Axenţiu din Bitinia (+470) . In 
perioada de maturitate deplină a imnografiei de inspirație pur 
creştrină astfel de texte abundă, pătrunzând în rănduiala sfintelor 
slujbe. Scopul lor era şi este îndoit: pe de o parte ele realizeză 
funcţia latrentică a cultului, iar pe de altă parte, pe cea catehetică 
sau didactică. lată, spre exemplu, două din mai multe texte cu 
conţinut trinitar pe care le întălnim în Canonul de rugăciune alcătuit 
de Sfântul Andrei Cariteanul, canon care se cântă în săptămânile I 
şi V din Postul Mare: Nedespărțită în ființă, neamestecată în fețe, 
Dumnezeu Te cunosc pe Tine Dumnezeire, una în Treime, ca pe 
Ceea ce este întocmai cu împărăția şi întocmai cu tronul,;şi strig fie 


lé Pr, Prof. Dr. Ene Branişte, Liturgica specială, Bucureşti, 1980, p. 89. 
7 Unii teologi apuseni îl identifică cu episcopul Auxewnţiu al Milanului - Vezi 
Dictionnaire de Theologie Catholique, t. I, col. 2585. 

cântarea cea mare, ce se cântă întreit între cele de sus! sau: 
Treime neamestecată, nedespărțită, de o ființă; lumini şi lumină, şi 
trei sfinte şi unul sfânt, este lăudată Treimea, Dumnezeu. Laudă şi 
preaslăveşte, suflete, viață şi vieţi, pe Dumnezeul tuturor'!?. 
Grupele de câte trei psalmi, întâlnite frecvent în rănduiala 
serviciilor divine, în interpretările liturgice ale Sfântului Simeon al 
Tesalonicului, au semnificaţii trinitare”. 


Mărturisirea credinţei în Sfânta Treime este condiţia esen- 
țială pentru cel care voieşte să se împărtăşească cu Trupul şi 
Sângele Mântuitorului Hristos. Mărturisirea acestei credințe se face 
în stare de armonie şi iubire: Să ne iubim unii pe alții, ca într-un 
gând să mărturisim, îndeamnă preotul slujitor, iar corul cântă: Pe 
Tatăl, pe Fiul şi pe Duhul Sfânt, Treimea cea deofiinţă şi 
nedespărțită”!. Actul văzut care însoţeşte textul liturgic este 
sărutarea păcii, întălnită în rănduiala Sfintei Liturghii încă de la 
jumătatea secolului i act liturgic care în prezent, în tradiţia 
bizantină s-a restrâns doar la slujitorii sfinţiţi, pentru a se evita 
mişcarea şi dezordinea în biserică. Momentele importante care 
urmează sunt: rostirea Simbolului de credinţă, sfinţirea darurilor şi 
împărtăşirea credincioşilor. 


Având in vedere faptul că însăşi Sfânta Liturghie se săvâr- 
şeşte după ce s-a mărturisit credința în Sfânta Treime, dar şi pe 
temeiul celorlalte exemple, la care pot fi adăugate şi altele, afirmăm 
că întregul cult divin ortodox are carecter teocentric sau 
triadocentric””. Aşa după cum am afirmat, persoanele Sfintei 


'8 Triodul, ediţia a VII-a, Bucureşti, 1970, p.414. 
O Ibidem, p. 423. 
% Sfântul Simeon al Tesalonicului, Despre sfintele rugăciuni, în vol. Tractat 


asupra tuturor dogmelor credinţei noastre ortodoxe..., traducere de Toma Teodorescu, 
Bucureşti, 1865-1866. 


” Liturghier, p. 133. 


22 Sfântul Iustin Martirul, Apologia întăia, LXV, trad. de Pr. Prof. Olimp Căciulă, 
în Părinţi şi Sciitori Bisericeşti, vol.I, Bucureşti, 1980, p.70. 
” Pr. Prof. Dr. Petre Vintilescu, op.cit., p. 240. 

Treimi sunt preamărite şi separat în rănduielile de slujbă ale 
Bisericii Ortodoxe. 

În imne şi rugăciuni Persoana Tatălui ne apare ca principiu 
al Dumnezeirii, ca Născător al Fiului ca Purcezător al Duhului 
Sfânt. El este Ziditorul şi Proniatorul lumii, Stăpânul şi Domnul, şi 
cel mai adesea invocat ca Părinte sau Tată al nostru. Într-o sinteză 
desăvârşită, toate acestea sunt cuprinse în prima parte a anaforalei 
liturgice: Cel ce eşti, spune această rugăciune, Stăpâne, Doamne 
Dumnezeule, Părinte atotțiitorule cel închinat, vrednic cu adevărat 
şi drept şi cuvenit lucru este pentru marea cuviință a. sfinţeniei 
Tale, pe Tine a te lăuda, ție ați mulțumi... Stăpâne al tuturor, 
Doamne al cerului şi al pământului şi a toată Jăptura cea văzută şi 
cea nevăzută, Cel ce şezi pe scaunul slavei şi priveşti adâncurile, 
Cel ce eşti fără de început, nevăzut, neajuns, necuprins, 
neschimbat, Tatăl Domnului nostrru Isus Hristos... 


Dumnezeu Fiul este invocat şi preamărit ca Mântuitor al 
lumii, ca Dumnezeu întrupat, ca Fiu al Sfintei Fecioare şi ca 
mijlocitor către Tatăl pentru lume. Deşi invocat cel mai des, Fiul nu 
iese din comuniune cu Tatăl şi cu Duhul Sfânt, ci este împreună - 
slăvit cu Tatăl şi cu Duhul. Ne închinăm Fiului lui Dumnezeu, 
spune Sfântul loan Damaschinul, ca şi Tatălui şi Sfântului Duh”. 
Motivul principal care stă la baza acestei accentuate prezenţe a 
Mântuitorului Hristos în cult este întruparea Lui în sânul Fecioarei, 
act prin care Dumnezeu ni s-a făcut accesibil în limitele maxim 
posibile nouă. Sfânta Treime este îndreptată către lume prin figura 
umană a Fiului lui Dumnezeu şi, prin aceasta, ortodoxia este 
creştinismul, (adică) credința în Hristos şi viața în El... Ortodoxia 
este creştinismul, adică credința în Hristos cel întrupat, care 
trăieşte în Biserica Sa, şi toată viața Bisericii este o comuniune 


N N II a 


2 Liturghier, p.196-197. 
25 Sfântul loan Damaschin, Dogmatica, IV, 3, trad. de Pr. D. Fecioru, București, 
1938, p. 237. 

nemijlocită cu El’. Acestea toate au determinat pe unii să spună 
despre cultul ortodox că este un cult prin excelență hristocentric”. 


Persoanele Sfintei Treimi, însă, nu se umbresc una pe alta, ci 
se revelează reciproc. În anafora liturgică a Sfântului Vasile cel 
Mare, la care ne-am referit şi mai sus, se spune că lisus Hristos este 
Mântuitorul nostru, nădejdea noastră, care este chipul bunătăţii 
Tale (al Tatălui), pecete asemenea chipului, care întru Sine te arată 
pe Tine, Tată, Cuvânt viu, Dumnezeu adevărat, înțelepciune mai 
înainte de veci, viaţă, sfințire, putere, Lumina cea adevărată”. 
Ceea ce Evanghelia menţionează lapidar când spune: cel ce m-a 
văzut pe mine a văzut pe Tatăl (loan 14,9) este reluat clar şi 
amănunţit de textul liturgic. Dar nu numai Fiul ne descoperă pe 
Tatăl şi pe Duhul Sfânt, ci şi Tatăl descoperă pe Fiul şi pe Duhul 
Sfânt, iar Duhul Sfânt descoperă pe Tatăl şi pe Fiul. 


Persoana Duhului Sfânt este tot atât de prezentă în cultul 
divin ortodox ca şi persoana Fiului. Nu vom insista asupra acestui 
aspect întrucât el a fost dezbătut în cadrul unei întruniri 
asemănătoare”, ci vom spune doar că din ziua cincizecimii şi până 
la sfârşitul veacurilor, Biserica este plină de Duhul Sfânt, Duhul 
adevărului. 


3.  Teocentrismul cultului divin ortodox afirmat de 
iconografie 


Intre cuvântul Evangheliei, cultul divin şi icoană există o 
relație foarte strânsă”, fiecare din cele trei punând în lumină pe 
celelalte două. Cultul şi iconografia, ambele înrădăcinate în evan- 


2% S. Bulgakov, Cerul pe pământ, trad. de St. Dobra, în rev. Raze de lumină, V, 
nr.1, p. 33, la Pr. Prof. Dr. Ene Branişte, Liturgica generală, p. 53. 

21 Pr. Prof. Dr. Ene Branişte, Op.cit, p. 53. 

38 Liturghier, p. 197. 

2 Studiul s-a intitulat: Cultul ortodox - spațiul prezenţei şi lucrării Duhului Sfânt, 
în rev. Dialog Teologic, I (1998). 

30 Michel Quenot, Icoana, fereastră spre absolut, trd. de Pr. Dr. Vasile Răducă, Ed. 
Enciclopedică, Bucureşti 1993, p. 34. 

ghelie, s-au dezvoltat concomitent, aşa încât în prezent formează un 
întreg. Nu se poate spune că unul dintre aceste elemente este 
adăugat celuilalt, sau că unul ar putea exista fără celălalt. 


În prezent, programul iconografic al bisericilor ortodoxe este 
bine stabilit şi respectarea principiilor lui generale este absolut obli- 
gatorie. În spaţiul liturgic, icoana propovăduieşte, explică şi apără 
învăţătura şi credința. Cu alte cuvinte, prin imaginea sfântă se să- 
vârşeşte aceeaşi lucrare care se săvârşeşte prin intermediul rânduie- 
lilor sfinte. Iconografia, ca parte componentă a cultului divin, are 
caracter teocentric. Chiar şi atunci când în bisericile noastre predo- 
mină imagini ale sfinţilor, datorită modului de alcătuire al progra- 
mului iconografic, teocentrismul nu este pus în umbră, ci afirmat. 


Reprezentarea iconografică a lui Dumnezeu-Tatăl este mai 
rar întălnită. Motivele care au determinat această situație sunt trei: 
mai întăi, pentru că ereziile anti trinitare nu vizează persoana 
Tatălui; în al doilea rând, pentru că reprezentarea iconografică a 
Tatălui, sub chipul unui bătrân poate fi acuzată de subordinaţio- 
nism; şi în cele din urmă, pentru că chipul Tatălui este Însuşi Isus. 
Cele mai reprezentative imagini ale Tatălui sunt cele care redau 
actul creaţiei: Erminiile bizantine precizează că cel vechi de zile 
este pictat, văzut din faţă ca un bătrăn îmbrăcat în veşmânt alb, cu 
nimb înstelat, ţinând în mâna stângă globul pământesc, iar cu mână 
dreaptă binecuvântând”. 


Persoana Fiului este cel mai des reprezentată în registrele 
picturale din biserică: din turla centrală până la baza pereţilor din 
Sfântul Altar până în pridvor, programul iconografic este plin de 
prezenţa lui Hristos. De la Iisus cel născut în peştera din Betleem, 
până la lisus Judecătorul, pictura bisericească ne prezintă întreaga 
Evanghelie în culori. 


31 C, Săndulescu - Verna, Erminia picturii bizantine, după versiunea lui Dionisie 
din Furna, ed. Mitropoliei Banatului, Oradea, 1979. p. 375. 

Duhul Sfânt este reprezentat ca un porumbel alb, având 
aripile întinse şi aureolă în jurul capului. Alteori este reprezentat 
sub chipul limbilor de foc sau ca un rău care curge”. 


Două imagini reprezintă Sfânta Treime: prima dintre ele 
înfăţişează pe cei trei tineri pe care patriarhul Avram i-a găzduit la 
stejarul Mamvri; cea dea două îl înfăţişează pe Tatăl sub chipul 
unui bătrân, având pe Fiul de-a dreapta Sa, în mijloc se află crucea, 
iar deasupra este înfățișat Duhul Sfânt, sub chipul unui porumbel”. 
Dimensiunile telogice ale acestor două reprezentări picturale sunt 
impresionante“. 


Ceea ce afirmă şi susține caracterul teocentric al cultului este 
reprezentarea picturală de pe bolta turlei centrale a bisericilor 
ortodoxe, numită Pantocratorul (Atotţiitorul), care prezintă bustul 
Mântuitorului Hristos binecuvântând cu mâna dreaptă, iar sub 
braţul stâng ținând Evanghelia. Acolo în bolta centrală Hristos nu 
este izolat, ci este întors spre lume, scrutând adâncul inimilor celor 
adunați la un loc”. El caută totodată spre sfinții pictați pe pereţii 
bisericii. Aşezarea imaginii lui lisus Hristos Atotţiitorul în bolta 
centrală, face ca toate manifestările liturgice să se îndrepte nu 
numai spre Hristos euharistic, ci şi spre Hristos reprezentat în 
icoană. 


4. Sfinții, îndrumători spre Hristos - Unicul centru. 


La cele de mai sus adăugâm şi faptul că în biserică sfinţii 
înşişi ne îndreaptă spre Dumnezeu, centrul unic al întregii existente 
văzute şi nevăzute. Noi îi cinstim pe sfinţi, fără ca ei să se 
constituie în ţinte finale ale manifestărilor noastre de cult, ci prin ei 
cinstim pe Dumnezeu. În rugăciunea de sfințire a icoanelor pe care 
sunt pictate chipurile sfinților se spune: Doamne Dumnezeule... 


32 Ibidem, p. 332. 

33 Ibidem, p. 346. 

34 Paul Evdokimov, op. cit., p. 253-258. 
35 Michel Quenot, op. cit., p. 90. 

care şi acum chipurile şi asemănările sfinţilor plăcuţi ţie nu le 
lepezi, ci le primeşti, pentru ca robii tăi credincioşi, privind la ele, 
să Te preamărească pe Tine, care i-ai preamărit, şi să se nevoiască 
a fi următorii vieţii şi faptelor prin care aceia s-au învredhicit a 
dobândi harul Tău şi împărăţia Ta...*€. Noi îi cinstim pe ei, iar ei la 
rândul lor preamăresc pe Dumnezeu şi se roagă pentru noi. 

Două din cele mai importante personaje menționate în Sfânta 
Scriptură orientează întreaga umanitate spre Hristos: Sfântul Ioan 
Botezătorul şi Maica Domnului. Pe când Ioan boteza mulțimile în 
apele Iordanului, Mântuitorul a venit la el. Şi, deşi mulțimile erau 
atrase de personalitatea Sfântului Ioan, el nu arăta spre sine, ci spre 
Hristos: Iată Mielul lui Dumnezeu, cel care ridică păcatul lumii 
(In 1,29). La nunta din Cana Galileii, Maica Domnului le spune celor 
care slujeau la mese: Faceți orice vă va spune! (In 2,5). De atunci 
Joan Botezătorul şi Maica Domnului orientează umanitatea permanent 
spre Hristos. Din acest motiv şi în icoană Maica Domnului nu apare 
singură, ci purtând pe Pruncul lisus pe un braţ, iar cu celălalt arătând 
spre El. Prin pilda vieții şi prin puterea lor în rugăciune, toţi sfinţii ne 
adună în jurul lui Hristos, acum ca în ghicitură, iar mai apoi faţă în faţă. 


5. În loc de concluzii 


În încheierea acestei expuneri vom spune că atunci când ne- 
am gândit ne referim la teocentrismul cultului divin, numai din 
perspectivă ortodoxă am pornit de la ideea că în relațiile inter- 
teologice şi inter-bisericeşti nu trebuie să arătăm numai ce lipseşte 
unuia sau altuia, ci şi ceea ce avem şi putem oferi spre o mai bună 
cunoaştere reciprocă. Pe de altă parte, dacă privim prin prisma 
Parabolei fiului risipitor (Lc 16), vom vedea că cel ce unifică este 
tatăl, iar cei predispuşi la dezbinare și risipire sunt fiii, aşa încât 
teocentrismul cultului divin este element unificator. 


Pr. Viorel SAVA 


ÎI E SIR ON RN IN N N E O i e E 


3 Moliftelnic, Bucureşti 1998, p. 558. 

Résumé 


L'étude intitulé Le caractère théocentrique de la liturgie divine présente, dans 
la première partiè, les traites fundamentaux de la vie liturgique orthodoxe ces 
traits montrent, d'une part, qu'entre la tradition liturgique de l'Eglise primaire et 
celle d'aujourd'hui on a gardé une liaison continue, et d'autre part, ils 


individualisent la tradition ortodhoxe dans la vaste contexte des autres 
confessions chrétiennes. 


Dans la deuxième parti l 
rtie de cet ouvrage on a mi i eiiz 
s en evidence tro 
fondamentales: is idées 

c) dans la liturguie divine, les saints nous dirigent vers Dieu le centre unique de 
l'existence entière. 


conclusion de cet ouvrage est que, dans les relations des Eglises, le 
thèocentrime de la liturgie divine représente l'élément unificateur. 


